Uhanalaisen saimaannorpan pesälaskentoja tekee Saimaalla yli sata vapaaehtoista. Tuloksia ruoko- ja turvepesien toimivuudesta täytyy vielä odottaa.

Saimaannorpan kevään pesälaskennat aloitettiin lauantaina vapaaehtoisten voimin. Tätä ennen muutaman viikon ajan pesäpaikoilla ovat liikkuneet lähinnä norppatutkijat, kertoo Metsähallituksen ylitarkastaja Tero Sipilä.

Norppalaskennassa vapaaehtoiset kiertävät saimaannorpan pesimäkinoksilla etsimässä kuuttien poikasvillaa. Irronneesta poikasvillasta tiedetään, että pesään on syntynyt elävä poikanen, Sipilä kertoo.

– Ei ole tarkoitus jäädä kyttäämään, näkeekö kuutin. Irronnut poikaskarva osoittaa, että kuutti elää.

Sipilä kertoo, että poikaslaskentaan on ilmoittautunut yli sata vapaaehtoista. Hän uskoo, että tulevan pääsiäisviikonlopun pitkät vapaat ovat vilkasta norppalaskenta-aikaa. Poikasia lasketaan niin kauan kuin jää kantaa.

Norppa synnyttää poikasen lumikinokseen kaivamaansa pesään kevättalvella. Sipilä kertoo, että paras ajankohta pesälaskentaan on silloin, kun pesäkinokset ovat romahtaneet, mutta eivät vielä sulaneet. Hän kertoo, että luonnonkinoksia muodostui vielä maaliskuussa.

– Kiva nähdä keväällä, kuinka moni kuuteista on apukinoksissa, ja kuinka moni syntyy luonnonpesiin.

Vapaaehtoiset ovat jo useampana vuonna auttaneet saimaannorpan pesintää kolaamalla jäälle apukinoksia, koska lunta on ollut niin vähän.

– Useimmiten poikaspesät on apukinoksissa, koska synnyttävä naaras valitsee isoimman kinoksen mahdollisimman aikaisin, Sipilä sanoo.

Hän kertoo luonnonkinosten olevan norpilla erityisesti lepokäytössä.

Keinopesistä tietoa myöhemmin keväällä

Tänä talvena norpan pesintää on kokeiltu auttaa myös ruoko- ja turvepesillä, joilla yritetään varautua lumettomiin talviin. Norppatutkijan Tero Sipilän mukaan vielä ei tiedetä, onko norppa käyttänyt Linnansaaren kansallispuistoon vietyjä pesiä.

– Siellä jäätilanne on vielä niin hyvä, ja pesät kestävät kasassa, joten pesillä käynti on siirretty mahdollisimman myöhäiseen ajankohtaan.

Sipilä ei osaa vielä arvioida, kuinka paljon kuutteja on syntynyt talven aikana.

– Kuuttimäärä on ollut koko ajan pikku hiljaa kasvussa. Odotus on, että kuutteja olisi tiedossa reilut 80.

Viime keväänä WWF tiedotti, että pesälaskennassa havaittiin 79 kuuttia, joista kuolleita oli neljä. Uhanalaisia saimaannorppia on nyt noin 360 yksilöä.